ดัชนีเชื่อมั่นทองคำ พ.ย. หดตัวต่อเนื่อง หลังวัคซีน “โควิด” คืบ-ศก.โลกส่งสัญญาณฟื้น
ดัชนีเชื่อมั่นทองคำ พ.ย. หดตัวต่อเนื่อง หลังวัคซีน "โควิด" คืบ-ศก.โลกส่งสัญญาณฟื้น 
ดัชนีเชื่อมั่นทองคำ พ.ย. หดตัวต่อเนื่อง หลังวัคซีน "โควิด" คืบ-ศก.โลกส่งสัญญาณฟื้น
4 ธ.ค. 2563

นายพิบูลย์ฤทธิ์ วิริยะผล ผู้อำนวยการศูนย์วิจัยทองคำ เปิดเผยดัชนีความเชื่อมั่นราคาทองคำประจำเดือน ธ.ค.63 อยู่ที่ 50.81 จุด ลดลง 7.69 จุด หรือคิดเป็น 13.14% จากเดือน พ.ย.63 จากระดับ 58.50 จุด โดยมีปัจจัยมาจากการพัฒนาและการผลิตวัคซีนต้านไวรัสโควิด-19 เศรษฐกิจโลกมีสัญญาณการฟื้นตัว รายงานตัวเลขทางเศรษฐกิจของสหรัฐฯ ปรับตัวดีขึ้น และแรงขายของกองทุน
ทั้งนี้ คาดการณ์ความต้องการซื้อทองคำในช่วงเดือน ธ.ค.63 จากกลุ่มตัวอย่างจำนวน 360 ราย พบว่า 37.50% ไม่แน่ใจว่าจะซื้อทองคำหรือไม่ ขณะที่ 35.56% คาดว่าจะซื้อทองคำในช่วงเดือนนี้ และอีก 26.94% ยังไม่ซื้อทองคำในเดือน ธ.ค.63
ด้านราคาทองคำแท่งในประเทศความบริสุทธิ์ 96.5% ให้กรอบเฉลี่ยบริเวณ 24,900-27,200 บาทต่อน้ำหนัก 1 บาททองคำ และด้านค่าเงินบาทให้กรอบเฉลี่ยบริเวณ 29.92-30.76 บาท/ดอลลาร์สหรัฐฯ
สำหรับคำแนะนำการลงทุนทองคำในเดือน ธ.ค.63 ผู้ค้าทองคำรายใหญ่แนะนำให้รอดูการสร้างฐานของราคาทอง หากยังคงรักษาระดับไว้อยู่เหนือแนวรับที่บริเวณ 1,755 ดอลลาร์สหรัฐฯ/ออนซ์ ซึ่งเป็นระดับต่ำสุดของเดือน ก.ค.63 ได้อย่างแข็งแกร่ง ในระยะยาวคาดว่าจะยังคงรักษาแนวโน้มเชิงบวกไว้ได้
อย่างไรก็ตาม บรรยากาศการซื้อขายทองคำในสัปดาห์สุดท้ายของปี 2563 อาจเบาบาง เนื่องจากเป็นช่วงวันหยุดยาวปลายปี ซึ่งกรอบการเคลื่อนไหวของราคาทองคำมักจะแคบลงหลังช่วงเทศกาลคริสต์มาสจนถึงเทศกาลปีใหม่ จึงแนะนำให้นักลงทุนเน้นการทำกำไรระยะสั้นจากการแกว่งตัวของราคาทอง